**4.1 ΠΡΟΣΩΠΙΚΟΤΗΤΑ: ΕΝΝΟΙΑ, ΔΟΜΗ ΚΑΙ ΛΕΙΤΟΥΡΓΙΑ**

**2ο ΘΕΜΑ**

**1.** Στους ενδογενείς παράγοντες διαμόρφωσης της προσωπικότητας ενός ατόμου ανήκουν τα μορφολογικά χαρακτηριστικά της μοναδικότητας και διαφορετικότητας.

α) Πώς ορίζεται η έννοια της μοναδικότητας;

β) Πώς ορίζεται η έννοια της διαφορετικότητας;

**ΑΠΑΝΤΗΣΗ**

α) Μοναδικότητα είναι ο ξεχωριστός τρόπος με τον οποίο συνδυάζονται τα ιδιαίτερα χαρακτηριστικά μας.

β) Η διαφορετικότητα στηρίζεται στις όποιες διαφοροποιήσεις μας σε σύγκριση με τους άλλους. Η διαφορετικότητα μπορεί να λειτουργήσει κι ως συνδετικός κρίκος ( τα ετερώνυμα έλκονται)

**2.** Οι εξωγενείς παράγοντες διαμόρφωσης της προσωπικότητας, είναι οι παράγοντες, που έχουν σχέση με το περιβάλλον του ατόμου.

α) Να αναφέρετε ονομαστικά αυτούς τους (3) εξωγενείς παράγοντες.

β) Να περιγράψετε αναλυτικότερα τη σημασία που διαδραματίζει στη διαμόρφωση της προσωπικότητας, η ένταξη του ατόμου σε ευρύτερες κοινότητες.

**ΑΠΑΝΤΗΣΗ**

α) Το οικογενειακό περιβάλλον, το σχολείο, οι ευρύτερες κοινότητες.

β) Οι ευρύτερες κοινότητες, όπως οι ομάδες στις οποίες ανήκουμε. Όλοι μας ανήκουμε σε μεγαλύτερα ή μικρότερα κοινωνικά σύνολα (χώρα, χωριό, θρησκεία, εθνότητα, συλλόγους, πολιτικές παρατάξεις). Έτσι ακολουθούμε το σύνολο αξιών και κανόνων αυτών των κοινωνικών συνόλων.

**3.** Η συμπεριφορά μας είναι αναπόσπαστο μέρος του χαρακτήρα μας.

α) Τι είναι χαρακτήρας;

β) Πότε λέμε ότι ένας άνθρωπος έχει επιθετικό χαρακτήρα;

**ΑΠΑΝΤΗΣΗ**

α) Χαρακτήρας είναι ο ιδιαίτερος και σταθερός τρόπος αντίδρασης του κάθε ατόμου.

β) Λέμε ότι ένας άνθρωπος έχει επιθετικό χαρακτήρα, όταν η συμπεριφορά του

χαρακτηρίζεται από επιθετικές αντιδράσεις.

**4.** Η προσωπικότητα ενός ατόμου είναι το σύνολο των ιδιαίτερων χαρακτηριστικών του.

α) Πώς διαμορφώνονται κι επηρεάζονται αυτά τα χαρακτηριστικά;

β) Αναφέρετε πέντε (5) παραδείγματα.

**ΑΠΑΝΤΗΣΗ**

α) Τα χαρακτηριστικά αυτά διαμορφώνονται κι επηρεάζονται από ενδογενείς κι εξωγενείς παράγοντες.

β) Τέτοιοι παράγοντες είναι η οικογένεια, το σχολείο, οι παρέες, η θρησκεία κι ο πολιτισμός.

**4.2 ΠΡΟΣΩΠΙΚΗ ΑΝΤΙΛΗΨΗ ΓΙΑ ΤΟΥΣ ΑΛΛΟΥΣ**

**2ο ΘΕΜΑ**

**1.**Αντίληψη δεν είναι μόνο το να βλέπει κανείς, αλλά επίσης να θυμάται, να συγκρίνει, να

αποδέχεται ή και να αρνείται ένα μήνυμα.

α) Περιγράψτε τα τρία (3) στάδια που αντιλαμβανόμαστε τους άλλους.

β) Αναφέρετε πέντε (5) παράγοντες που επηρεάζουν την αντίληψή μας για τους άλλους.

**ΑΠΑΝΤΗΣΗ**

α) 1ο στάδιο: Στην αρχή παρατηρούμε τα συναισθήματά μας, τις αντιδράσεις μας (λεκτικές ή μη), παρατηρούμε δηλαδή πώς αντιλαμβανόμαστε τον άλλον.

2ο στάδιο: Στη συνέχεια παρατηρούμε τις αντιδράσεις των άλλων.

3ο στάδιο: Στην τρίτη φάση προσπαθούμε να καταλάβουμε πώς μας αντιλαμβάνεται ο άλλος και ποια θεωρεί ότι είναι η δικιά μας αντίληψη για αυτόν.

β) Άλλοι παράγοντες που επηρεάζουν την αντίληψή μας για τους άλλους είναι η ηλικία, το φύλο, η εμφάνιση, ο κοινωνικός μας ρόλος, το πολιτιστικό υπόβαθρο, το περιβάλλον, οι στάσεις μας απέναντι στα πράγματα, τα στερεότυπά μας.

**2.**Η αλληλεπίδραση είναι ένα απαραίτητο στοιχείο σε μια διαπροσωπική σχέση.

α) Τι σημαίνει αλληλεπίδραση για το άτομο;

β) Ποια είναι τα στοιχεία που προϋποθέτει η αλληλεπίδραση;

**ΑΠΑΝΤΗΣΗ**

α) Αλληλεπίδραση σημαίνει ότι το άτομο αντιλαμβάνεται ποια στάση θα υιοθετήσει ανάλογα με αυτόν που έχει απέναντί του.

β) Η αλληλεπίδραση προϋποθέτει ότι έχουμε κάνει ήδη μια αυτοκριτική και έχουμε συνείδηση και γνώση του εαυτού μας. Συγχρόνως κάνουμε και μια αυτοπαρακολούθηση, δηλαδή προσέχουμε την εντύπωση που δίνουμε στους άλλους και προσαρμόζουμε τη συμπεριφορά μας ανάλογα με τις επιθυμίες τους.

**3.** Η αντίληψή μας για τους άλλους επηρεάζεται από τα αισθήματά μας. Να εξηγήσετε τι σημαίνει αυτό δίνοντας ένα παράδειγμα.

**ΑΠΑΝΤΗΣΗ**

Η αντίληψή μας για τους άλλους επηρεάζεται επίσης από τα αισθήματά μας. Τα αισθήματά μας για τους άλλους καθρεπτίζουν τη συμπεριφορά μας απέναντί τους, όπως επίσης επηρεάζουν και τα αισθήματα που θεωρούμε ότι οι άλλοι έχουν απέναντί μας. Για παράδειγμα, ένας πωλητής σε ένα κατάστημα που χαμογελά, μας κάνει να αισθανόμαστε πιο ζεστά από ό,τι ένας που μας αντιμετωπίζει αδιάφορα που με τη σειρά μας του φερόμαστε ίσως πιο φιλικά, για να κερδίσουμε την αποδοχή του.

**4.** Σε ότι αφορά την προσωπική μας αντίληψη για τους άλλους, προκειμένου να

καθησυχάσουμε την ανησυχία μας και να μπορέσουμε να γνωρίζουμε τον άλλο υιοθετούμε κάποιες στάσεις. Να περιγράψετε αυτές τις τρεις (3) διαδοχικές στάσεις.

**ΑΠΑΝΤΗΣΗ**

• Στην αρχή παρατηρούμε συνεχώς τη συμπεριφορά του, ιδιαίτερα σε στιγμές που το άτομο είναι πιο αυθόρμητο.

• Στη συνέχεια συλλέγουμε τις πληροφορίες μας από τους άλλους γνωστούς του.

• Τέλος απευθυνόμαστε στο ίδιο το άτομο προσδοκώντας την επικοινωνία μαζί του. Σε αυτή την προσπάθεια του αποκαλύπτουμε πράγματα που αφορούν τον εαυτό μας, για να τον κάνουμε να αισθανθεί πιο οικεία και να εκμυστηρευτεί. Έτσι τον γνωρίζουμε, τον προβλέπουμε. Αυτό είναι κάτι που δίνει νόημα στον κόσμο γύρω μας.

**4ο ΘΕΜΑ**

**1.** Στη διαμόρφωση της αντίληψής μας για τους άλλους πολλές φορές οδηγούμαστε στο λάθος της πρώτης εντύπωσης. Αυτή η πρώτη εντύπωση επηρεάζεται από τη δική μας στάση, τα δικά μας συναισθήματα, τα στερεότυπα και τις στάσεις μας. Με βάση αυτά αποδίδουμε ένα χαρακτηρισμό στο άτομο που αφορά είτε στην προσωπική του ταυτότητα, είτε στην ταυτότητα που παίρνει μέσα από την ομάδα που ανήκει.

α) Σε περίπτωση που η πρώτη μας εντύπωση για κάποιο άτομο, δεν είναι η πιο δίκαιη και η πιο σωστή, πώς πιστεύετε ότι πρέπει να αποκατασταθεί το λάθος της πρώτης εντύπωσης;

β) Περιγράψτε ένα δικό σας παράδειγμα σύμφωνα με το οποίο αρχικά αποκτήσατε λάθος εντύπωση ενώ στην πορεία διορθώθηκε.

**ΑΠΑΝΤΗΣΗ**

α) Για να διαπιστώσουμε βέβαια τη λαθεμένη ή τη σωστή κρίση μας είναι απαραίτητο να θυμόμαστε ότι πρέπει να δίνουμε ευκαιρίες στη σχέση μας με τον άλλο, να τον γνωρίσουμε καλύτερα, να τον πλησιάσουμε, να δοκιμάσουμε τη σχέση και το άτομο, για να μπορούμε με βεβαιότητα να πούμε ότι έχουμε αυτή ή την άλλη άποψη για αυτόν. Κάπως έτσι λειτουργούμε με τα άτομα που δενόμαστε περισσότερο και τελικά γινόμαστε πολύ στενοί φίλοι.

β) Ένα ενδεικτικό παράδειγμα που αφορά την παραπάνω περίπτωση θα μπορούσε να είναι το εξής: Εγγράφεται στο σχολείο μας κι έρχεται στην τάξη μας μια μαθήτρια που βρίσκεται αρκετά χρόνια στη χώρα μας, μιλάει τη γλώσσα μας αλλά η ίδια κατάγεται από μουσουλμανική χώρα και ντύνεται σύμφωνα με τα πρότυπα της χώρας καταγωγής της. Το γεγονός αυτό μας δημιουργεί μια λανθασμένη κρίση για το άτομό της, δίνοντας όμως ευκαιρίες και γνωρίζοντάς την καλύτερα διαπιστώνουμε ότι έχει προσαρμοστεί και πολλές απόψεις της συμφωνούν με τις δικές μας, άρα την αποδεχόμαστε φιλικά και την εντάσσουμε στην ομάδα των συμμαθητών μας.

**4.3 ΕΝΝΟΙΑ ΚΑΙ ΔΟΜΗ ΤΗΣ ΟΜΑΔΟΣ**

**2ο ΘΕΜΑ**

**1**.Ο όρος ομάδα εμπεριέχει κοινωνικά σύνολα ποικίλων μεγεθών και δομών, από τις εθνικές κοινότητες μέχρι τις εφήμερες συναθροίσεις ατόμων. Ποια είναι τα κοινά χαρακτηριστικά που έχουν όλα αυτά τα σύνολα;

**ΑΠΑΝΤΗΣΗ**

Όλα αυτά τα σύνολα έχουν κάποια κοινά χαρακτηριστικά:

 Αποτελούνται από δύο ή περισσότερα άτομα.

 Τα μέλη τους έχουν σχέσεις αλληλεγγύης, αλληλεξάρτησης κι αλληλεπίδρασης.

 Τα άτομα έχουν συνείδηση ότι είναι μέλη μίας συγκεκριμένης ομάδας, ακολουθώντας ορισμένους κανόνες, διαμορφώνοντας κι αποδεχόμενοι την ταυτότητά τους ως μέλη αυτής της ομάδας.

**2.** Η προσωπικότητά μας διαμορφώνεται σε πολύ σημαντικό βαθμό από τον κοινωνικό μας περίγυρο, δηλαδή από τις ομάδες στις οποίες ανήκουμε.

α) Τι περιλαμβάνει η έννοια της ομάδας;

β) Με ποια ιδέα είναι στενά συνδεδεμένη η έννοια της ομάδας;

**ΑΠΑΝΤΗΣΗ**

α) Η έννοια της ομάδας περιλαμβάνει ένα σύνολο ατόμων που βρίσκονται σε ένα

καθορισμένο τόπο και χρόνο, διαμορφώνουν δεσμούς και σχέσεις μεταξύ τους κι έχουν κάποιους κοινούς στόχους.

β) Η έννοια της ομάδας είναι στενά συνδεδεμένη με την ιδέα της δύναμης. Τα απομονωμένα άτομα μπορεί να είναι αδύναμα. Η ομαδοποίηση εκφράζει την πρόθεση κάποιων ατόμων να δράσουν συλλογικά και δυναμικά.

**4ο ΘΕΜΑ**

**1.**Μπορούμε να βρεθούμε σε μία διφορούμενη κατάσταση μέσα σε μία ομάδα: από τη μία, επιδιώκουμε την επικοινωνία με τους άλλους στο πλαίσιο μιας ομάδας και από την άλλη δεν είναι απαραίτητο να βρεθούμε απλά με άλλα άτομα, για να συμμετάσχουμε και να μοιραστούμε.

α) Παρουσιάστε ένα σχετικό παράδειγμα αλληλοβοήθειας μέσα σε μία ομάδα.

β) Παρουσιάστε ένα παράδειγμα δράσης ομάδας μέσα από αυτό που δεν είναι ομάδα.

**ΑΠΑΝΤΗΣΗ**

α) Ας πάρουμε για παράδειγμα ένα σύνολο τυφλών ατόμων. Είναι μία ομάδα που

αποτελείται από ένα σημαντικό αριθμό μελών τα οποία αλληλοβοηθούνται. Έχουν

συνείδηση ότι είναι μέλη μίας συγκεκριμένης ομάδας, και μπορούν να δράσουν συλλογικά για την επίτευξη κάποιων σκοπών: να δημιουργηθούν σηματοδότες που με ηχητικά μηνύματα ειδοποιούν για το πράσινο και το κόκκινο σήμα, να κατασκευαστούν ανάγλυφες γραμμές στα πεζοδρόμια για να τους κατευθύνουν καθώς περπατάνε.

β) Μπορούμε να δούμε την ομάδα μέσα από αυτό που δεν είναι ομάδα. Για παράδειγμα: Η συνάθροιση ενός συνόλου ατόμων στην ουρά αναμονής σε μία τράπεζα δεν συνιστά μία ομάδα μόνο από το γεγονός ότι βρίσκονται σε έναν περιορισμένο χώρο για κάποιο χρονικό διάστημα. Αν αυτά τα άτομα, κουρασμένα από την κακή λειτουργία των ταμείων της συγκεκριμένης τράπεζας, ανταλλάξουν τις απόψεις τους για τη δυσλειτουργία αυτού του οργανισμού και οργανώσουν αυθόρμητα μία δράση διαμαρτυρίας με σκοπό τη διόρθωσή της, η συγκρότηση μιας ομάδας είναι προφανής ακόμα κι αν η διάρκεια ζωής της δεν είναι παρά για λίγη ώρα.

**4.4 Η ΔΥΝΑΜΙΚΗ ΤΗΣ ΟΜΑΔΑΣ**

**4.5 ΤΑΥΤΟΤΗΤΑ ΜΕΛΟΥΣ ΤΗΣ ΟΜΑΔΑΣ**

**2ο ΘΕΜΑ**

**1** Όταν είμαστε μέλη μιας ομάδας σημαίνει ότι αποδεχόμαστε μια συγκεκριμένη ταυτότητα.

α) Ποιες κατηγορίες στοιχείων αναγράφονται στην αστυνομική μας ταυτότητα; Δώστε από δύο (2) παραδείγματα για την κάθε κατηγορία.

β) Τι γεννά η συμμετοχή ενός ατόμου στο πλαίσιο δράσης της ομάδας του;

**ΑΠΑΝΤΗΣΗ**

α) Στην αστυνομική μας ταυτότητα αναγράφονται διάφορα προσωπικά στοιχεία (π.χ. ονοματεπώνυμο, δακτυλικό αποτύπωμα, ανάστημα, χρώμα ματιών) καθώς και συλλογικά στοιχεία όπως η εθνική μας ταυτότητα (για παράδειγμα Έλληνες) το θρήσκευμά μας, κ.τ.λ.

β) Η συμμετοχή ενός ατόμου στο πλαίσιο δράσης της ομάδας του γεννά ένα είδος

υποχρέωσης στους άλλους που συμμετέχουν να σεβαστούν το συγκεκριμένο πλαίσιο συμπεριφοράς, απλώς και μόνο γιατί είναι μέλη της ίδιας ομάδας.

**2** Η υποχρεωτική ομοιομορφία της συμπεριφοράς των μελών μιας ομάδας μπορεί να έχει αρνητικές συνέπειες. Ποιος είναι καλύτερος τρόπος αποφυγής αυτών των αρνητικών συνεπειών;

**ΑΠΑΝΤΗΣΗ**

Η μελέτη ομάδων έδειξε ότι είναι ο καλύτερος τρόπος αποφυγής των αρνητικών συνεπειών που έχει η υποχρεωτική ομοιομορφία της συμπεριφοράς των μελών μιας ομάδας, συνίσταται στο να ενθαρρύνεται μέσα στο πλαίσιο της ομάδας η αμφιβολία, η σκέψη, το κριτικό πνεύμα των ατόμων.

**4.6 ΚΟΙΝΩΝΙΚΟΠΟΙΗΣΗ**

**2ο ΘΕΜΑ**

**1** Κατά τη διάρκεια της ζωής μας, ερχόμαστε σε επαφή με πολλά άτομα και ομάδες.

α) Να αναφέρετε μια πρωτογενή κοινωνική ομάδα;

β) Να αναφέρετε μια δευτερογενή κοινωνική ομάδα;

γ) Σε τι συμβάλλει στο άτομο το πέρασμά του από τις πρωτογενείς στις δευτερογενείς ομάδες;

**ΑΠΑΝΤΗΣΗ**

α) Πρωτογενής κοινωνική ομάδα θεωρείται μία οικογένεια.

β) Ομάδες όπως το σχολείο, οι αθλητικοί σύλλογοι, οι ομάδες χορού, οι παρέες, η ομάδα των ξένων γλωσσών αποτελούν τις δευτερογενείς κοινωνικές ομάδες.

γ) Το πέρασμα από τις πρωτογενείς στις δευτερογενείς ομάδες θεωρείται ένα ουσιαστικό βήμα που συμβάλλει στην κοινωνικοποίηση του ατόμου.

**2** Πολλές φορές, μέσω των φορέων κοινωνικοποίησης, μας αποδίδονται κοινωνικοί ρόλοι.

α) Από τι αποτελείται ένας κοινωνικός ρόλος;

β) Πώς γίνεται η κατανομή και η διάρθρωση των ρόλων σε κάθε ομάδα;

**ΑΠΑΝΤΗΣΗ**

α) Ο κοινωνικός ρόλος αποτελείται από κανόνες, οι οποίοι καθορίζουν τη δράση ενός ατόμου που κατέχει μία θέση ή μία συγκεκριμένη λειτουργία μέσα σε μία ομάδα.

β) Σε κάθε ομάδα, η κατανομή και η διάρθρωση των ρόλων γίνεται σύμφωνα με ένα καταμερισμό των λειτουργιών ανάμεσα στα μέλη της δεδομένης ομάδας.

**3** Η κοινωνικοποίηση είναι κυρίως μια διαδικασία ανάπτυξης μιας ορισμένης ιδέας ή εικόνας του ατόμου για τον εαυτό του και για τον κόσμο.

α) Πώς κατασκευάζεται αυτή η ιδέα ή εικόνα;

β) Ποια ηλικία είναι καθοριστική για την κοινωνικοποίησή μας; Τι συμβαίνει όσο

μεγαλώνουμε; Τι σημαίνει αυτό για την κοινωνικοποίησή μας;

**ΑΠΑΝΤΗΣΗ**

α) Αυτή η ιδέα ή η εικόνα κατασκευάζεται από το ίδιο το άτομο σταδιακά, σε συνάρτηση με τις εμπειρίες του και με την επαφή του με τα άλλα άτομα.

β) Η παιδική ηλικία είναι καθοριστική για την κοινωνικοποίησή μας. Όσο μεγαλώνουμε αποκτάμε νέες εμπειρίες και γνωρίζουμε νέα πρόσωπα. Αυτό σημαίνει ότι η κοινωνικοποίηση είναι μία δια βίου διαδικασία.

**4** Η κοινωνικοποίηση είναι μια διαδικασία κατασκευής ταυτότητας.

α) Τι είναι οι ομάδες συμμετοχής και πώς βοηθούν στην κοινωνικοποίηση του ατόμου;

β) Δώστε ένα παράδειγμα μιας ομάδας συμμετοχής και αναφέρετε τι διεργασίες γίνονται μέσα σε αυτή την ομάδα.

**ΑΠΑΝΤΗΣΗ**

α) Κοινωνικοποιούμαι σημαίνει συμμετέχω σε μια ή περισσότερες κοινωνικές ομάδες, σημαίνει ότι αρχίζω να λειτουργώ με τους άλλους σύμφωνα με ένα κώδικα επικοινωνίας. Αυτές οι κοινωνικές ομάδες μέσα στις οποίες ένα άτομο δρα, είναι οι ομάδες συμμετοχής.

β) Η οικογένεια είναι για παράδειγμα μία ομάδα συμμετοχής. Μέσα σε αυτήν, έχουμε μάθει να επικοινωνούμε με τα άλλα μέλη με ένα συγκεκριμένο τρόπο, να σεβόμαστε κάποιες αξίες, να ακολουθούμε ορισμένους κανόνες, να προσαρμόζουμε τη συμπεριφορά μας απέναντι στους άλλους.

**4.6.1 ΡΟΛΟΙ ΣΤΗΝ ΟΜΑΔΑ – ΚΟΙΝΩΝΙΚΟΙ ΡΟΛΟΙ**

**2ο ΘΕΜΑ**

**1.** Η έννοια της κοινωνικοποίησης αποτελείται από τέσσερις (4) βασικές σημασίες οι οποίες δεν είναι αυτόνομες αλλά αλληλένδετες. Να αποδώσετε σύντομα αυτές τις (4) σημασίες.

**ΑΠΑΝΤΗΣΗ**

Οι τέσσερις (4) σημασίες είναι οι ακόλουθες:

i. H κοινωνικοποίηση είναι μία διαδικασία αλληλεπίδρασης ανάμεσα στο άτομο και το περιβάλλον του.

ii. H κοινωνικοποίηση δεν είναι απλά μία διαδικασία πρόσληψης αξιών και κανόνων από το άτομο. Είναι κυρίως μια διαδικασία ανάπτυξης μίας ορισμένης ιδέας ή εικόνας για τον εαυτό του και για τον κόσμο.

iii. H κοινωνικοποίηση είναι λοιπόν μία διαδικασία αργή και βαθμιαία, κατά την οποία το άτομο μαθαίνει και εσωτερικεύει το σύστημα αξιών και κανόνων του

περιβάλλοντός του.

iv. H κοινωνικοποίηση είναι επίσης μία διαδικασία κατασκευής ταυτότητας:

κοινωνικοποιούμαι σημαίνει συμμετέχω σε μία ή περισσότερες κοινωνικές ομάδες, σημαίνει ότι αρχίζω να λειτουργώ με τους άλλους σύμφωνα με έναν κώδικα επικοινωνίας.

**2.** Κοινωνικοποιούμαι σημαίνει συμμετέχω σε μία ή περισσότερες κοινωνικές ομάδες.

Σύμφωνα με τη διαπίστωση αυτή:

α) Ποιες ονομάζονται ομάδες αναφοράς;

β) Περιγράψτε ένα παράδειγμα ομάδας αναφοράς.

**ΑΠΑΝΤΗΣΗ**

β) Οι ομάδες αναφοράς είναι αυτές στις οποίες το άτομο επιθυμεί είτε να παραμείνει μέλος τους, είτε να γίνει δεκτός ως μέλος. Με άλλα λόγια πρόκειται για τις ομάδες με τις οποίες το άτομο ταυτίζεται ή επιθυμεί να γίνει μέλος τους.

β) Για παράδειγμα, αν ένας μαθητής μείνει μετεξεταστέος και μια άλλη ομάδα μαθητών έχει περάσει όλα τα μαθήματα (ομάδα αναφοράς), τότε ταυτίζεται με την ομάδα των επιτυχόντων από την άποψη ότι θα επιθυμούσε να βρίσκεται σε παρόμοια θέση.

**3** Η ομάδα δεν μπορεί να λειτουργήσει, αν τα μέλη της δεν εκπληρώνουν τους ρόλους τους.

α) Τι σημαίνει αυτό για τον κάθε ρόλο;

β) Δώστε ένα σχετικό παράδειγμα.

**ΑΠΑΝΤΗΣΗ**

α) Αυτό σημαίνει ότι ο κάθε ρόλος αντιστοιχεί σε ένα ιδιαίτερο τρόπο συμπεριφοράς.

β) Ο αρχηγός της ομάδας λειτουργεί σύμφωνα με τους κανόνες του ρόλου του. Επίσης και τα υπόλοιπα μέλη της ομάδας προσδοκούν από τον αρχηγό της να εκτελέσει σωστά το ρόλο του.

**4** α) Κάθε άτομο έχει περισσότερους από ένα κοινωνικούς ρόλους. Αυτοί οι ρόλοι είναι συγχρόνως ανεξάρτητοι, αλλά και συμπληρωματικοί. Δώστε τρία (3) σχετικά παραδείγματα.

β) Καθημερινά κάθε κοινωνικός ρόλος μας φέρνει αντιμέτωπους με τους κοινωνικούς ρόλους άλλων ατόμων. Σε τι μπορεί να οδηγήσει; Πώς μπορεί να βελτιωθεί η επικοινωνία ανάμεσα στα άτομα;

**ΑΠΑΝΤΗΣΗ**

α) Δεν νοείται ο ρόλος του συζύγου ξέχωρα από το ρόλο της συζύγου, ο ρόλος του πατέρα από εκείνον του παιδιού, ο ρόλος του καθηγητή από εκείνον του μαθητή, κ.ο.κ.

β) Καθημερινά κάθε κοινωνικός ρόλος μας φέρνει αντιμέτωπους με τους κοινωνικούς ρόλους άλλων ατόμων. Αυτό μπορεί να οδηγήσει σε εντάσεις και σε διαμάχες. Η επικοινωνία ανάμεσα στα άτομα μπορεί να βελτιωθεί, αν το καθένα προσαρμόσει τη συμπεριφορά του στο ρόλο του άλλου.

**4.7 ΡΟΛΟΣ ΤΗΣ ΟΙΚΟΓΕΝΕΙΑΣ ΣΤΟ ΕΥΡΥΤΕΡΟ ΚΟΙΝΩΝΙΚΟ ΣΥΝΟΛΟ**

**2ο ΘΕΜΑ**

**1.** Έχει διαπιστωθεί, ότι υπάρχουν διάφοροι τύποι οικογένειας ανάλογα με τη δομή της, πέρα από την πυρηνική (δυο γονείς και τουλάχιστον ένα παιδί).

α) Να περιγράψετε τρεις (3) άλλους τύπους οικογένειας, ως προς τη δομή τους

β) Σε ποιους λόγους οφείλεται η διαπίστωση, ότι η οικογένεια μπορεί να παίρνει

διάφορες μορφές;

**ΑΠΑΝΤΗΣΗ**

α) Διευρυμένη οικογένεια, εκεί όπου συμβιώνουν τρεις γενιές, παιδιά, γονείς, παππούδες, την οικογένεια, όπου ένα μέλος της είναι αναγκασμένο, εξαιτίας της εργασίας του (π.χ. ναυτικός), να βρίσκεται μακριά από την οικογένειά του για πολύ καιρό.

Επαναδημιουργημένες οικογένειες, αυτές δηλαδή που προκύπτουν από το δεύτερο γάμο κάποιου μέλους ή και των δύο γονιών.

Μονογονεϊκές οικογένειες, όπου ένας γονιός ζει τουλάχιστον με ένα παιδί. Οικογένεια θεωρούμε επίσης το ζευγάρι που δεν έχει παιδιά και το αντρόγυνο που έχει υιοθετήσει τα παιδιά του.

β) Η οικογένεια μπορεί να πάρει όλες αυτές τις μορφές, γιατί αντικατοπτρίζει τις αλλαγές της κοινωνίας, ηθικές, πνευματικές, βιολογικές, πολιτισμικές και γιατί προσαρμόζεται στις κοινωνικές απαιτήσεις.

**2.** Μέσα στην οικογένεια εντοπίζονται διάφορες κοινωνικές λειτουργίες, όπως η αναπαραγωγή και τεκνοποίηση και η μεταβίβαση της περιουσίας. Αναπτύξτε αυτές τις δύο λειτουργίες.

**ΑΠΑΝΤΗΣΗ**

Η αναπαραγωγή και τεκνοποίηση αναφέρεται στις οικονομικές συνθήκες, τους

κοινωνικούς ρόλους της γυναίκας και τον οικογενειακό προγραμματισμό που οδηγούν στην μείωση του αριθμού των παιδιών ανά οικογένεια.

Όσον αφορά τη μεταβίβαση της περιουσίας, η μεταβίβαση ενός οικονομικού κεφαλαίου από τους γονείς στα παιδιά παίζει ένα πολύ σημαντικό ρόλο στη μελλοντική συντήρηση των τελευταίων.

**3** Η οικογένεια είναι μια πρωτογενής κοινωνική ομάδα μέσα στην οποία το άτομο κάνει τα πρώτα βήματα της κοινωνικοποίησής του. Να αναφέρετε τρία (3) βασικά χαρακτηριστικά της οικογένειας.

**ΑΠΑΝΤΗΣΗ**

Τα βασικότερα χαρακτηριστικά της οικογένειας είναι **(ζητούνται 3 από αυτά):**

1. Η διαμόρφωση σχέσεων ανάμεσα στα μέλη της, σχέσεων συναισθηματικών, σχέσεων

εξουσίας, οικονομικών σχέσεων, αλληλεγγύης, αλληλεπίδρασης.

2. Η αίσθηση ασφάλειας που προσφέρει στα μέλη της.

3. Ο πρωτογενής χώρος της διαμόρφωσης της προσωπικότητας

4. Η ταύτιση του παιδιού με τα μοντέλα του πατέρα και της μητέρας.

5. Η ανάληψη του ενδοοικογενειακού ρόλου.

6. Ο κοινωνικός ρόλος της οικογένειας.

**4** Η οικογένεια είναι ο πρώτο χώρος μέσα στον οποίο το παιδί μαθαίνει να δημιουργεί σχέσεις.

α) Τι μπορούμε να ορίσουμε ως οικογένεια;

β) Τι μαθαίνει το άτομο μέσα στην οικογένεια σε σχέση με την κοινωνικοποίησή του;

**ΑΠΑΝΤΗΣΗ**

α) Μπορούμε να ορίσουμε την οικογένεια ως ένα σύνολο ατόμων που ζουν κάτω από την ίδια στέγη και σχετίζονται μεταξύ τους είτε με νομικούς δεσμούς είτε με δεσμούς αίματος.

β) Μαθαίνει να επικοινωνεί, να αναπτύσσει σχέσεις εμπιστοσύνης, να εξελίσσεται, να αποκτά οντότητα όχι μόνο βιολογική αλλά και κοινωνική.

**4Ο ΘΕΜΑ**

**1.** Στην αρχή του 20ου αιώνα, η διασφάλιση της κοινωνικοποίησης και της

ανεξαρτητοποίησης διασφαλιζόταν από τους ξεχωριστούς ρόλους, τους «οργανικούς» ρόλους των δύο φύλων.

α. Εξηγείστε πώς γινόταν αυτό;

β. Τι έχει αλλάξει σήμερα ως προς αυτούς τους ρόλους; Τι συνέπειες έχουν αυτές οι αλλαγές στα ζευγάρια;

**ΑΠΑΝΤΗΣΗ**

α) Ο άντρας ήταν ο οικονομικός συντηρητής της οικογένειας που της εξασφάλιζε την ανεξαρτησία. Η γυναίκα έπρεπε να δημιουργήσει εκείνες τις «ψυχολογικές» συνθήκες που θα εξασφάλιζαν την όσο το δυνατόν καλύτερη διαβίωση των μελών της.

β) Οι συνθήκες, κοινωνικές, οικονομικές και ψυχολογικές στο τέλος του αιώνα έχουν αλλάξει. Τα ζευγάρια μοιράζονται και τις οικιακές δουλειές και την «αρχηγία» του σπιτιού με αποτέλεσμα να υπάρχει μεγαλύτερη ευχαρίστηση και ισορροπία. Συμβάλλει και η γυναίκα στην οικονομική ευρωστία της οικογένειας αλλά και ο άντρας στην κοινωνική της ωριμότητα.

**2**  Ένα από τα βασικά χαρακτηριστικά της οικογένειας είναι και ο κοινωνικό της ρόλος.

α) Αναφέρατε ποιες κοινωνικές λειτουργίες της οικογένειας γνωρίζετε.

β) Τι γνωρίζετε για την λειτουργία της κοινωνικοποίησης που συντελείται μέσα από τον ρόλο της οικογένειας;

**ΑΠΑΝΤΗΣΗ**

α) Οι κοινωνικές λειτουργίες της οικογένειας είναι:

1. Αναπαραγωγή και τεκνοποίηση

2. Μεταβίβαση της περιουσίας

3. Κατανάλωση

4. Κοινωνικοποίηση

5. Αλληλεγγύη

6. Οικιακή οικονομία

7. Στοργή και δέσιμο

β) Η οικογένεια μεταδίδει στο παιδί αξίες, κανόνες, τρόπους συμπεριφοράς και ζωής, γνώσεις, πρότυπα και εμπειρίες.

**4.8 ΣΧΕΣΕΙΣ ΜΕΣΑ ΣΤΗΝ ΟΙΚΟΓΕΝΕΙΑ ΚΑΙ ΧΑΣΜΑ ΓΕΝΕΩΝ**

**4ο ΘΕΜΑ**

**1.** Μια συμμαθήτριά σας, ηλικίας 16 ετών, παραπονιέται ότι δικαιούται να βγαίνει κι έρχεται σε σύγκρουση με τους γονείς της, αφού αυτοί πιστεύοντας πως κινδυνεύει δεν της επιτρέπουν να βγαίνει και να παραμένει έως αργά σε νυχτερινά κέντρα διασκέδασης. Είναι μια συχνή περίπτωση τριβής που αποδεικνύει ότι υπάρχει πρόβλημα επικοινωνίας ανάμεσα στους νέους και τους γονείς τους.

α) Πώς κρίνετε την άποψη της συμμαθήτριάς σας και πώς την άποψη των γονιών της;

β) Τι θα συμβουλεύατε τη συμμαθήτριά σας, προκειμένου, να γεφυρωθεί αυτή η διάσταση απόψεων και να βελτιωθεί η μεταξύ τους επικοινωνία;

**ΑΠΑΝΤΗΣΗ**

α) Η μαθήτρια θεωρεί ότι οι γονείς της δεν μπορούν να προσαρμοστούν στο ρυθμό της εποχής της, με αποτέλεσμα να μην την κατανοούν. Από την άλλη πλευρά, οι γονείς της υποστηρίζουν ότι επιδιώκουν να την προστατεύσουν από πιθανούς κινδύνους.

β) Για να βελτιωθεί η μεταξύ τους επικοινωνία, η συμβουλή στην μαθήτρια θα ήταν να κατανοήσει τους ρόλους κάθε μέλους της οικογένειας (τόσο το δικό της ρόλο όσο και των γονιών της). Μόνο έτσι θα μπορέσει να γεφυρώσει αυτή τη διάσταση απόψεων που αναφέρεται συχνά ως χάσμα γενεών. Κατανοώντας το ρόλο του καθενός, καταλαβαίνουμε τις ανάγκες ανταλλαγής και επικοινωνίας που έχει το κάθε μέλος κι έτσι μειώνονται οι παρεξηγήσεις.

**2.** Κάθε άτομο αναλαμβάνει έναν ή περισσότερους ρόλους σύμφωνα με τα μοντέλα που προτείνει η ομάδα ή η κοινωνία.

α) Ποιον ρόλο για μια μητέρα πρότεινε η κοινωνία σε παλαιότερες εποχές που δεν ήταν τόσο συνηθισμένο να εργάζεται;

β) Προοδευτικά, ο ρόλος της μητέρας στην οικογένεια, έχει γίνει πιο σύνθετος αφού κατά κανόνα εργάζεται. Πώς αντιλαμβάνεστε την έννοια της σύγκρουσης ρόλων στην περίπτωση της εργαζόμενης μητέρας;

**ΑΠΑΝΤΗΣΗ**

α) Η κοινωνία πρότεινε κι η γυναίκα ως μητέρα επιθυμούσε να είναι στοργική, να είναι διαθέσιμη, να είναι πρόθυμη, να είναι προστατευτική απέναντι στο παιδί της. Κύριο έργο της, ήταν η ανατροφή των παιδιών και οι οικιακές εργασίες.

β) Τώρα που η μητέρα εργάζεται, ο ρόλος της είναι συντονιστικός, συνδετικός,

προσαρμοστικός, εφευρετικός και παραγωγικός. Με την εργασία αποκτά κύρος,

ανεξαρτησία, αυτονομία, αλλά επωμίζεται και περισσότερες ευθύνες, γιατί παραμένει η μητέρα. Είναι υπεύθυνη για την οικογένειά της, το σύντροφό της, τα παιδιά της. Έχει όμως παράλληλα και την ευθύνη του εαυτού της, της δουλειάς της, τις φιλοδοξίες της (σύγκρουση ρόλων). Ο ρόλος της ως εργαζόμενη, μπορεί να την εμποδίσει να εκπληρώσει όπως θα ήθελε τον ρόλο της ως μητέρα και το αντίστροφο.

**3.** Στην ελληνική οικογένεια, βρίσκονται πολύ κοντά στα παιδιά ο παππούς και η γιαγιά. Η γιαγιά γίνεται υποκατάστατο της καλής μαμάς και ο παππούς του καλού μπαμπά.

α. Από πού προέρχεται αυτή η ιδιαίτερη σχέση ανάμεσα στους παππούδες και στα παιδιά;

β. Ποιοι είναι οι ρόλοι τους μέσα σε αυτή τη σχέση;

**ΑΠΑΝΤΗΣΗ**

α) Αυτή η ιδιαίτερη σχέση ανάμεσα στους παππούδες και στα παιδιά προέρχεται

περισσότερο από τη σοφία τους, αλλά και από το γεγονός ότι δεν μένουν μαζί, δεν φθείρεται δηλαδή η σχέση από την τριβή της καθημερινότητας. Έχουν μία αυθεντικότητα κι ένα κύρος το οποίο μεταδίδουν στα παιδιά. Τα παιδιά ως απάντηση τους δείχνουν την εμπιστοσύνη τους.

β) Οι ρόλοι τους είναι περισσότερο βοηθητικοί, πολλές φορές παιδαγωγικοί, εξομαλυντικοί, διευκολυντικοί, χωρίς όμως να είναι δευτερεύοντες. Αποτελούν κι αυτοί μέλη της οικογένειας κι έχουν το δικό τους λόγο στην ανάπτυξη της οικογένειας.

**4.** Το αυταρχικό μοντέλο των γονέων αμφισβητείται πολύ κι αναζητείται στη θέση του ένα μοντέλο δημοκρατικό που να διέπεται από πνεύμα συνεργασίας και διάθεσης επικοινωνίας.

Από που ξεκινάει το πρόβλημα της επικοινωνίας μεταξύ γονιών και παιδιών;

**ΑΠΑΝΤΗΣΗ**

Το πρόβλημα ξεκινάει από τη μεγάλη διαφορά που υπάρχει στις απόψεις γονέων και παιδιών. Το «θέλω» ενός παιδιού συγκρούεται με το «πρέπει» και την εμπειρία του γονέα. Οι έφηβοι έχουν μεγαλύτερη διάθεση για περιπέτεια, για να νωρίσουν τον κόσμο. Αυτό συγκρούεται με την αίσθηση ασφάλειας που έχουν οι γονείς και την ανάγκη τους να προστατεύσουν τα παιδιά τους.

**4.9 Η ΕΝΝΟΙΑ ΤΗΣ ΠΡΟΣΑΡΜΟΓΗΣ ΚΑΙ Ο ΡΟΛΟΣ ΤΗΣ**

**2ο ΘΕΜΑ**

**1.** Ο βαθμός προσαρμογής ενός ατόμου σε μια ομάδα αντανακλά το βαθμό

κοινωνικοποίησής του. Να δώσετε έναν σύντομο ορισμό για τα τρία (3) είδη προσαρμογής του ατόμου.

**ΑΠΑΝΤΗΣΗ**

Τα τρία (3) είδη της προσαρμογής είναι:

• Κοινωνική προσαρμογή: σημαίνει αποδοχή των κανόνων λειτουργίας της κοινωνίας.

• Βιολογική: η ικανότητα του ατόμου να προσαρμόζει κάθε φορά τον οργανισμό του στις εκάστοτε συνθήκες διαβίωσης.

• Συναισθηματική: τα συναισθήματα συνήθως διαμορφώνονται από τους διάφορους κανόνες

**4ο ΘΕΜΑ**

**1.** Κοινωνική προσαρμογή σημαίνει αποδοχή των κανόνων λειτουργίας της κοινωνίας

α) Πώς αντιλαμβανόμαστε ότι το άτομο είναι κοινωνικά προσαρμοσμένο;

β) Τι είναι αυτά που καθορίζουν την ταυτότητα του ατόμου ως μέλος μίας ομάδας; Σε τι τον κάνει να ξεχωρίζει; Δώστε τρία (3) παραδείγματα.

**ΑΠΑΝΤΗΣΗ**

α) Το κοινωνικά προσαρμοσμένο άτομο ζει μέσα στη μικρή κοινωνία της οικογένειας, στην ευρύτερη ομάδα των συνανθρώπων του, στον επαγγελματικό του χώρο, σε κάποιο θρήσκευμα, σε ένα έθνος.

β) Η ταυτότητα του ατόμου ως μέλος μίας ομάδας καθορίζεται όταν έχει κοινά σημεία να μοιραστεί, να συζητήσει, όπως όταν μοιράζεται τα συναισθήματά του, τις ιδέες του, τα γούστα του. Τον κάνει να ξεχωρίζει ότι ανήκει σε ένα «εμείς». Παραδείγματα: «εμείς οι μαθητές του λυκείου», «εμείς οι Έλληνες», «εμείς οι οπαδοί μίας ομάδας», «εμείς οι θαυμαστές αυτού του ηθοποιού».

**2.**α) Σε κάθε κοινωνία υπάρχει και η συναισθηματική προσαρμογή. Πώς διαμορφώνονται συνήθως τα συναισθήματα; Δώστε ένα σχετικό παράδειγμα συναισθηματικής προσαρμογής τόσο για την Ευρώπη όσο και για την Ελλάδα.

β) Η πολυεπίπεδη προσαρμογή, αλλά και η ανάγκη που έχει ένας άνθρωπος να

προσαρμόζεται φαίνεται στους μετανάστες. Αιτιολογήστε την παραπάνω πρόταση.

**ΑΠΑΝΤΗΣΗ**

α) Τα συναισθήματα στη συναισθηματική προσαρμογή διαμορφώνονται συνήθως από τους διάφορους κανόνες. Για παράδειγμα, στις περισσότερες Ευρωπαϊκές χώρες οι μονογονεϊκές οικογένειες (μητέρα με παιδί, ή πατέρας με παιδί) αποτελούν μία σημαντική μορφή οικογένειας που το ποσοστό της τείνει να πλησιάσει τα ποσοστά της πυρηνικής οικογένειας. Στην Ελλάδα ακόμη επικρατεί το μοντέλο της πυρηνικής οικογένειας, κάτι που δείχνει ότι ο κοινωνικός κανόνας (νόρμα) είναι να δημιουργείται η οικογένεια μετά το γάμο.

β) Η πολυεπίπεδη προσαρμογή, αλλά και η ανάγκη που έχει ένας άνθρωπος να

προσαρμόζεται φαίνεται στους μετανάστες. Όταν φτάσουν σε μία νέα χώρα, προσπαθούν να βρουν την κατοικία τους κοντά στους ομοεθνείς τους. Νιώθουν πιο ασφαλείς εκεί, γιατί εκεί μπορούν να μιλούν τη γλώσσα τους, να μοιράζονται προβληματισμούς, να γιορτάζουν

τις γιορτές τους, να καταλαβαίνουν τα αστεία τους.

**4.10 ΣΥΝΑΙΣΘΗΜΑΤΑ ΠΟΥ ΠΗΓΑΖΟΥΝ ΑΠΟ ΤΗ ΣΥΜΜΕΤΟΧΗ (Ή ΜΗ) ΣΤΗΝ ΟΜΑΔΑ**

**4ο ΘΕΜΑ**

**1** Όταν τα άτομα μέσα στην ομάδα μένουν ανικανοποίητα και αρχίζει μία ρήξη η οποία μπορεί να προκαλέσει σύγκρουση, είτε σε προσωπικό είτε σε διαπροσωπικό επίπεδο. Δώστε από ένα παράδειγμα σχετικά με την ενδοπροσωπική σύγκρουση και την σύγκρουση σε επίπεδο ομάδας.

**ΑΠΑΝΤΗΣΗ**

Για παράδειγμα, υπάρχει σύγκρουση μέσα μας αν θα ακολουθήσουμε τα ΕΠΑΛ (ΤΕΕ) ή το Γενικό (Ενιαίο) Λύκειο. Η απόφαση που θα πάρουμε αυτόματα αποκλείει την άλλη: δεν μπορούμε ταυτόχρονα να φοιτούμε και στα δύο. Αν κάποιο μέλος μίας ορχήστρας θέλει να εκτελέσει ένα κομμάτι όπως αυτό νομίζει, τότε υπάρχει μία «σύγκρουση» με αποτέλεσμα την παραφωνία.

**4.11 ΑΓΧΟΣ - STRESS**

**2ο ΘΕΜΑ**

**1.** Στη σημερινή εποχή ο όρος « stress» χρησιμοποιείται περισσότερο, για να καταγράψει ανθρώπινα συναισθήματα και καταστάσεις.

α) Ποια είναι τα χαρακτηριστικά της κατάστασης «stress»;

β) Ποιες είναι οι συνέπειες της κατάστασης «stress»;

**ΑΠΑΝΤΗΣΗ**

α) Αυτή η υπερφόρτιση και η υπέρβαση των ορίων του ατόμου χαρακτηρίζει το stress. Είναι η κατάσταση στην οποία οδηγείται το άτομο ύστερα από ένα συνεχές και έντονο άγχος και κατά την οποία παρουσιάζεται ένα σύνολο σωματικών συμπτωμάτων (εφίδρωση, πόνος στο στομάχι, ταχυκαρδία) από το συνεχές κι αδιάκοπο βίωμα του άγχους σε συναισθηματικό επίπεδο.

β) Οι συνέπειες της κατάστασης stress είναι ασθένειες που χαρακτηρίζονται ως

ψυχοσωματικές, δηλαδή ασθένειες που εκδηλώνουν κάποια σωματικά συμπτώματα χωρίς όμως να μπορούν να βρεθούν τα οργανικά αίτιά τους. Τα αίτια εντοπίζονται περισσότερο στην ψυχολογική κατάσταση του ατόμου.

**2.** Εξαιτίας του stress εκδηλώνονται ψυχοσωματικές ασθένειες. Περιγράψτε μία τέτοια ασθένεια δίνοντας ένα παράδειγμα.

**ΑΠΑΝΤΗΣΗ**

Μία ψυχοσωματική ασθένεια είναι το άσθμα. Τα άτομα που πάσχουν από άσθμα έχουν κρίσεις δύσπνοιας, βήχα. Αφού δεν μπορέσουμε να ανακαλύψουμε τα οργανικά του αίτια μετά από όλες τις ιατρικές εξετάσεις, θα ανατρέξουμε στην αναζήτηση των ψυχολογικών του αιτίων. Συνήθως εκδηλώνεται ύστερα από μία απειλή αποχωρισμού από κάποιο αγαπημένο πρόσωπο, ή γιατί υπάρχει ένα αδιέξοδο σε μία χρόνια κατάσταση , ή εξαιτίας της ύπαρξης μεγάλου φόβου. Το αποτέλεσμα είναι ένα διαρκές άγχος που καταλήγει σε stress.

**4ο ΘΕΜΑ**

**1.** Το ενδιαφέρον, ο ενθουσιασμός και η έρευνα του θεραπευτή και των γύρω του αποτελεί σημαντική βοήθεια για το άτομο. Πώς πρέπει να είναι οι συμβουλές προς το άτομο έτσι ώστε να αποτελέσουν συντελεστή επικοινωνίας και βοήθειας;

**ΑΠΑΝΤΗΣΗ**

Οι συμβουλές πρέπει να είναι διακριτικές, έτσι ώστε να μην είναι φραγμός στην

επικοινωνία, αλλά ένας συντελεστής επικοινωνίας και βοήθειας. Να έχουν ένα

καθησυχαστικό χαρακτήρα και συγχρόνως κατανοητό. Να τονώνεται η αυτοπεποίθηση των ανθρώπων που βοηθούν, γιατί έτσι αποφεύγεται κι από αυτούς η εκδήλωση μορφών άγχους.

**4.12 ΜΗΧΑΝΙΣΜΟΙ ΑΜΥΝΑΣ**

**2ο ΘΕΜΑ**

**1**. Πολλές φορές προκειμένου να προστατεύσει ένα άτομο τον εαυτό του από τον ψυχικό πόνο που προκαλείται κάτω από συγκεκριμένες συνθήκες, εφευρίσκει τεχνικές τις οποίες βάζει σε εφαρμογή.

α) Πώς ονομάζονται αυτές οι τεχνικές;

β) Τι στόχο έχουν αυτές οι τεχνικές;

γ) Τι θεμελιώνουμε με αυτές;

**ΑΠΑΝΤΗΣΗ**

α) Οι τεχνικές αυτές ονομάζονται μηχανισμοί άμυνας.

β) Οι μηχανισμοί άμυνας έχουν ως στόχο την προστασία του «Εγώ», του εαυτού μας.

γ) Λειτουργούν επίσης ως απαντήσεις προσαρμογής, με τις οποίες θεμελιώνουμε την ψυχική μας ισορροπία.

**2.**Ένας από τους βασικούς μηχανισμούς άμυνας, που έχουν ως στόχο την προστασία του «Εγώ», του εαυτού μας, είναι ο μηχανισμός που ονομάζεται «μετάθεση».

α) Δώστε τον ορισμό της.

β) Δώστε ένα σχετικό παράδειγμα.

**ΑΠΑΝΤΗΣΗ**

α) Μετάθεση ή μετατόπιση είναι ο μηχανισμός άμυνας κατά τον οποίο το άτομο μεταθέτει την έντασή του από κάποιες εικόνες, κάποια πρόσωπα σε κάτι άλλο συναισθηματικά ουδέτερο.

β) Για παράδειγμα το αεροπλάνο. Δεν θέλουμε να μάθουμε τα πραγματικά αίτια που μας προκαλούν την κλειστοφοβία και διαλέγουμε το αεροπλάνο ως το αντικείμενο στο οποίο επενδύουμε το φόβο μας. Δεν το χρησιμοποιούμε ποτέ στις μετακινήσεις μας, το αντικαθιστούμε με κάτι άλλο κι έτσι αποφεύγουμε να έρθουμε σε επαφή με τον πρωταρχικό φόβο.

**4ο ΘΕΜΑ**

**1.** Σύμφωνα με το μηχανισμό άμυνας της εκλογίκευσης, το άτομο προσπαθεί να βρει δικαιολογίες και τρόπους αποδοχής που αφορούν τις απογοητεύσεις του και τις απραγματοποίητες επιδιώξεις του. Δώστε ένα δικό σας παράδειγμα για το μηχανισμό της εκλογίκευσης.

**ΑΠΑΝΤΗΣΗ**

Για παράδειγμα, όταν δεν πάει κάποιος καλά στις εξετάσεις, είναι γιατί τα θέματα που μπήκαν δεν ήταν ανάμεσα σε αυτά που είχαν επισημανθεί. Όταν όμως συμβαίνει το αντίθετο, απλά αυτός είχε διαβάσει καλά. Στη δεύτερη περίπτωση, δεν χρειάζεται δικαιολογία όπως στην πρώτη.

**2.** Σύμφωνα με το μηχανισμό άμυνας της φαντασίωσης, ο άνθρωπος μέσα από τη

φαντασίωση και το ονειροπόλημα, προσπαθεί να ξεφύγει από μια δυσάρεστη κατάσταση, μια ανικανοποίητη επιθυμία. Εξηγείστε αυτό το μηχανισμό άμυνας ως προς τη θετική και την αρνητική διάσταση της φαντασίωσης.

**ΑΠΑΝΤΗΣΗ**

Στη φαντασία μπορούμε να ικανοποιήσουμε όλες τις επιθυμίες μας, να βρούμε λύσεις σε όλα τα προβλήματά μας, να ζήσουμε στον δικό μας κόσμο. Η φαντασίωση έχει θετικό χαρακτήρα όταν γίνεται πηγή εφεύρεσης και δημιουργικότητας. Είναι αρνητική, όταν παύει το άτομο να ξεχωρίζει πού σταματά η φαντασίωση και πού αρχίζει η πραγματικότητα, για παράδειγμα όταν συνεχίζει να πιστεύει ότι είναι ο spiderman. Η φαντασίωση είναι ένας μηχανισμός άμυνας που μας βοηθάει να διατηρούμε την αυτοεκτίμησή μας.

**3.**Απώθηση είναι ένας μηχανισμός άμυνας με τον οποίο προσπαθούμε να διώξουμε από μπροστά μας, από το μυαλό μας αυτό που μας ενοχλεί, ώστε να μην ερχόμαστε σε σύγκρουση με άλλες ψυχικές απαιτήσεις. Εξηγήστε το δίνοντας ένα παράδειγμα.

**ΑΠΑΝΤΗΣΗ**

Διαπιστώσαμε για παράδειγμα πώς μας επηρεάζει μία κατάσταση άγχους.

Προσπαθούμε να αποφύγουμε αυτήν την κατάσταση, προσπαθούμε να τη μετατρέψουμε σε κάτι πιο ευχάριστο, ή να την απωθήσουμε. Προσπαθούμε να δράσουμε έτσι ώστε να εξαλείψουμε οτιδήποτε μπορεί να μας ξαναθυμίσει το άγχος. Για παράδειγμα, αν κάποτε είπαμε ένα ψέμα και για αυτό το λόγο τιμωρηθήκαμε, τότε από τη μία μεριά θα ξεχάσουμε ό, τι είχε σχέση με το ψέμα ως εύκολη λύση. Το ψέμα ενισχύθηκε από μία αρνητική αμοιβή, την τιμωρία, κι έτσι δεν προκαλεί πλέον ευχαρίστηση να το ξαναχρησιμοποιήσουμε.

**4.** Άρνηση ή αποποίηση είναι η διαδικασία κατά την οποία το άτομο «διώχνει» από το συνειδητό του συναισθήματα και εμπειρίες που για κάποιον λόγο υπήρξαν πολύ επώδυνα όταν βιώθηκαν. Εξηγείστε πώς λειτουργεί αυτός ο μηχανισμός άμυνας.

**ΑΠΑΝΤΗΣΗ**

Ο άνθρωπος αναφέρει διάφορες σκέψεις ή διάφορα συναισθήματα μέχρι τότε απωθημένα, απομακρυσμένα τα οποία συνεχίζει να αρνείται. Όσο ο άνθρωπος γνωρίζει τον εαυτό του, όσο πιο βαθιά μπαίνει στις αναμνήσεις του, τόσο πιο πολύ ανακαλύπτει αναμνήσεις που προτιμά να απαρνηθεί. Αρνείται όλα αυτά που του προκαλούν αγωνία, ανησυχία, άγχος.

**5.** Δώστε ένα παράδειγμα που να εξηγεί τον μηχανισμό αυτό.

**ΑΠΑΝΤΗΣΗ**

Για παράδειγμα, κάποιος που είναι πολύ άρρωστος αρνείται να πάει στο γιατρό και να ακολουθήσει την προτεινόμενη θεραπεία, γιατί προτιμά να ξεχάσει την ασθένειά του πιθανόν από μεγάλο φόβο. Προτιμά να απαρνηθεί το γεγονός ότι είναι άρρωστος.

**6.**Μηχανισμός άμυνας ταύτισης: το άτομο αφομοιώνει κάποιες πτυχές της προσωπικότητας, του χαρακτήρα του άλλου και τις προσαρμόζει στον εαυτό του, αναπτύσσοντας τα πρότυπα της συμπεριφοράς του.

α. Εξηγείστε τη λειτουργία του μηχανισμού αυτού.

β. Δώστε ένα σχετικό παράδειγμα.

**ΑΠΑΝΤΗΣΗ**

α. Συνήθως ταυτιζόμαστε ή με πολύ οικεία πρόσωπα, ή με πρόσωπα που θαυμάζουμε, που είναι πρότυπα για εμάς και προσπαθούμε να τα φτάσουμε. Ο μηχανισμός αυτός είναι συνειδητός, ξέρει δηλαδή το άτομο ότι ταυτίζεται με κάτι, ενώ γίνεται και ασυνείδητος, όταν δεν κατανοεί ό υιοθετεί τη συμπεριφορά κάποιου.

β. Για παράδειγμα κατά την εφηβική ηλικία μπορεί να βλέπουμε δύο πολύ στενούς φίλους να ντύνονται με τον ίδιο τρόπο, να έχουν τα ίδια ενδιαφέροντα, κτλ. Εξαιτίας των ισχυρών δεσμών που έχουν αναπτυχθεί μεταξύ τους.

**4.13 ΠΑΡΑΓΟΝΤΕΣ ΠΟΥ ΕΠΗΡΕΑΖΟΥΝ ΤΗΝ ΚΟΙΝΩΝΙΚΗ ΣΥΜΠΕΡΙΦΟΡΑ: ΝΟΟΤΡΟΠΙΑ, ΣΤΑΣΗ, ΣΤΕΡΕΟΤΥΠΑ ΚΑΙ ΠΡΟΚΑΤΑΛΗΨΕΙΣ**

**2ο ΘΕΜΑ**

**1.**Η στάση είναι μία ψυχική κατάσταση που διαμορφώνεται από την καθημερινή πείρα του ανθρώπου και η οποία κατευθύνει ή επηρεάζει τη συμπεριφορά του.

α) Τι εξασκεί η στάση στη συμπεριφορά του ατόμου;

β) Τι είδος είναι η στάση ως προπαρασκευαστική κατάσταση;

**ΑΠΑΝΤΗΣΗ**

α) Η στάση εξασκεί μία ρυθμιστική δράση στη συμπεριφορά του ατόμου, δηλαδή

διαμορφώνει τη συμπεριφορά του.

β) Η στάση ως προπαρασκευαστική κατάσταση είναι ένα είδος δευτερογενούς απάντησης στα ερεθίσματα, από την άποψη ότι έχει ήδη αρχίσει να ενεργεί πριν από την εμφάνιση του ερεθίσματος. Θα μπορούσαμε να πούμε ότι η στάση, ρυθμίζοντας μία σχέση ανταλλαγής ανάμεσα στο ερέθισμα και την απάντηση, καθοδηγεί τη συμπεριφορά του ατόμου.

**2.** Το άτομο στο πλαίσιο της γνωριμίας του με τον περιβάλλοντα χώρο, αρχίζει να διαμορφώνει κάποια συμπεριφορά.

α) Τι είναι η προκατάληψη;

β) Τι ευνοούν και τι εμποδίζουν οι προκαταλήψεις; Ποιες άλλες συμπεριφορές έχουν το ίδιο αποτέλεσμα;

**ΑΠΑΝΤΗΣΗ**

α) Η προκατάληψη είναι η γνώμη που σχηματίζεται εκ των προτέρων με επηρεασμό, χωρίς εξέταση, έλεγχο και μελέτη των πραγμάτων.

β) Οι προκαταλήψεις, μαζί με τα στερεότυπα και τις πεποιθήσεις, ευνοούν το φανατισμό, εμποδίζουν τη συνεννόηση, τη συνεργασία και τη συνύπαρξη των λαών κι οδηγούν συχνά σε συγκρούσεις, επαναστάσεις και πολέμους.

**4ο ΘΕΜΑ**

**1.**Τα στερεότυπα καθορίζουν τη συμπεριφορά του ατόμου, εκφράζονται με λεκτικό και μη λεκτικό τρόπο κι οδηγούν σε σχηματοποιήσεις. Τι σημαίνει η στερεοτυπική διάκριση ενός ατόμου. Εξηγείστε το με ένα παράδειγμα.

**ΑΠΑΝΤΗΣΗ**

Η στερεοτυπική διάκριση ενός ατόμου, που είναι μέλος μίας συγκεκριμένης ομάδας, σημαίνει ότι του αποδίδουμε αυθαίρετα ορισμένα χαρακτηριστικά που θεωρούμε ότι διακρίνουν τα μέλη της δεδομένης ομάδας. Για παράδειγμα, «τι πιο φυσικό οι γυναίκες να καθαρίζουν το σπίτι; Είναι η δουλειά τους», ή ακόμα «αγόρι είναι…τι περιμένεις; Να μην τσακώνεται;»

**2.** Η στάση είναι ένα είδος δευτερογενούς απάντησης στα ερεθίσματα, από την άποψη ότι έχει ήδη αρχίσει να ενεργεί πριν από την εμφάνιση του ερεθίσματος. Θα μπορούσαμε να πούμε ότι η στάση, ρυθμίζοντας μία σχέση ανταλλαγής ανάμεσα στο ερέθισμα και την απάντηση, καθοδηγεί τη συμπεριφορά του ατόμου. Δώστε ένα παράδειγμα που εξηγεί τα παραπάνω δεδομένα.

**ΑΠΑΝΤΗΣΗ**

Ας πάρουμε για παράδειγμα τη στάση που μπορεί να έχει διαμορφώσει κάποιος για τους φορείς του AIDS. Ίσως αρχικά η στάση του να είναι αρνητική, να φοβάται, να μην θέλει να έχει σχέση με αυτά τα άτομα, κτλ. Κάποιος στενός φίλος του ξαφνικά αρρωσταίνει από τον ιό. Αρχικά το άτομο όντως αρνητικό, δεν ξέρει πώς να συμπεριφερθεί, αποφεύγει το φίλο του κτλ. Σταδιακά όμως του δίνεται η ευκαιρία να ενημερωθεί καλύτερα, δειλά να επικοινωνήσει μαζί του και τέλος ανακαλύπτει ότι η στάση του αλλάζει, ξέρει να προφυλάσσεται κι έτσι γίνεται θετικότερος στην επικοινωνία με άτομα που είναι οροθετικά.

**3.** Τα στερεότυπα, οι προκαταλήψεις και οι πεποιθήσεις ευνοούν το φανατισμό,

εμποδίζουν τη συνεννόηση, τη συνεργασία και τη συνύπαρξη των λαών κι οδηγούν συχνά σε συγκρούσεις, επαναστάσεις και πολέμους. Δώστε ένα παράδειγμα που να σχετίζεται με την προκατάληψη και τα στερεότυπα.

**ΑΠΑΝΤΗΣΗ**

Ας θεωρήσουμε την προκατάληψη σύμφωνα με την οποία οι βόρειοι, σε αντίθεση με τους μεσογειακούς, δεν αναπτύσσουν σε βάθος τις διαπροσωπικές σχέσεις τους. Αυτή η αρνητική στάση αντιστοιχεί σε κάποια στερεότυπα, όπως ότι οι βόρειοι είναι ψυχροί, υπονοώντας έτσι το κρύο, μουντό και βροχερό κλίμα στο οποίο ζουν, ότι είναι «προγραμματισμένοι», ότι είναι μοναχικοί, ότι είναι απομονωμένοι ακόμα και στην οικογένειά τους, ότι δεν έχουν αξιόλογη κοινωνική μήτε νυχτερινή ζωή, κτλ.

**4.14 ΚΟΙΝΩΝΙΚΟΣ ΜΗΧΑΝΙΣΜΟΣ ΚΑΙ ΠΡΟΣΑΡΜΟΓΗ: ΑΛΛΟΤΡΟΙΩΣΗ, ΑΝΟΜΙΑ, ΑΠΟΚΛΙΝΟΥΣΑ ΣΥΜΠΕΡΙΦΟΡΑ**

**4ο ΘΕΜΑ**

**1.** Ένας από τους παράγοντες που συνδέονται με την αλλοτρίωση, είναι η εργασία.

α) Ποιους θετικούς στόχους για το άτομο, θα πρέπει να εξασφαλίζει η εργασία στις

σύγχρονες κοινωνίες;

β) Σε ποιες περιπτώσεις ενδέχεται, η εργασία να οδηγήσει σταδιακά ένα άτομο στην αλλοτρίωση;

**ΑΠΑΝΤΗΣΗ**

α) Στις σύγχρονες μαζικές κοινωνίες, η εργασία για το άτομο είναι ένα μέσο, συγχρόνως κοινωνικοποίησης και σχηματισμού ταυτότητας: μέσα στον εργασιακό χώρο, ταυτιζόμαστε με την ομάδα εργασίας στην οποία ανήκουμε, και το ενδιαφέρον κι η δημιουργικότητα της εργασίας μας είναι παράγοντες που επηρεάζουν την προσωπικότητά μας.

β) Ποιο θα μπορούσε να είναι το νόημα της εργασίας για ένα άτομο που εκτελεί επί οκτώ ώρες καθημερινά, για χρόνια, την ίδια εργασία με τις ίδιες μονότονες κινήσεις; Το άτομο δηλαδή εκτελεί ένα πολύ μικρό μέρος της συνολικής εργασίας. Αυτή η τμηματική εργασία είναι χωρίς νόημα για αυτό. Επίσης το άτομο δεν έχει κανένα έλεγχο στο προϊόν της συνολικής εργασίας. Έτσι ο εργαζόμενος δεν επενδύει, δεν βρίσκει ενδιαφέρον στην εργασία του με αποτέλεσμα να αποξενώνεται από τον εαυτό του. Το άτομο αλλοτριώνεται από τη στιγμή που δεν μπορεί να ολοκληρωθεί στον εργασιακό του χώρο.

**2.**Στις σύγχρονες κοινωνίες, τα άτομα χαρακτηρίζονται από μία πληθώρα αναγκών, όχι φυσικών αλλά κατασκευασμένων, κυρίως μέσα από το βομβαρδισμό των διαφημίσεων που δέχονται. Εξηγείστε πώς λειτουργεί ο καταιγισμός των διαφημιστικών μηνυμάτων στο φαινόμενο της αποκλίνουσας συμπεριφοράς.

**ΑΠΑΝΤΗΣΗ**

Ο καταιγισμός των διαφημιστικών μηνυμάτων γεννά την επιθυμία στο άτομο να

καταναλώνει. Στις σημερινές κοινωνίες της αφθονίας και της κατανάλωσης, δεν μπορούν να καταναλώνουν όλοι όσο θέλουν. Υπάρχουν κοινωνικές κατηγορίες σε ιδιαίτερα δυσμενή οικονομική θέση, εκτός δηλαδή των τειχών του καταναλωτισμού. Μέσα από αυτές τις κοινωνικές κατηγορίες ή διαστρωματώσεις μπορεί να ξεπηδήσουν φαινόμενα αθέτησης των κοινωνικών κανόνων, δηλαδή φαινόμενα αποκλίνουσας συμπεριφοράς.

**3.**Ανομία σημαίνει χαλάρωση των ηθών, έλλειψη σεβασμού στους θεσμούς, επικράτηση της αρχής «όλα επιτρέπονται».

α) Ποια είναι τα αίτια της ανομίας, πότε παρουσιάζεται και πόσο διαρκεί;

β) Πώς συνδέεται η ανομία με την αποκλίνουσα συμπεριφορά;

**ΑΠΑΝΤΗΣΗ**

α) Τα αίτια που προκαλούν την ανομία είναι καθαρά κοινωνικά όπως οικονομική ανισότητα, κοινωνική αδικία, αυταρχισμός. Το φαινόμενο της ανομίας παρουσιάζεται σε μεταβατικές περιόδους της κοινωνίας και διαρκεί όσο διαρκεί και η σύγκρουση, μέχρι να επικρατήσουν οι νέες αξίες.

β) Η ανομία είναι μία διαδικασία κατά την οποία οι κοινωνικές δομές γεννούν τις συνθήκες εκείνες, οι οποίες οδηγούν στην παραβίαση των κοινωνικών κανόνων. Η ανομία παίρνει τότε τη μορφή της αποκλίνουσας συμπεριφοράς. Πιο συγκεκριμένα, η ανομία μπορεί να θεωρηθεί η κοινωνική πηγή αυτής της συμπεριφοράς.